19-10-1428 هـ, 02:19 مساءً
مرحبا اختي
ابشري انا بعلمك بطريقتي واتمنى اللي عندهم خبره اكثر يفيدونا واذا انتي بالرياض اذا جيتي تروحين تشرين القهوه مريني نروح سوا <<<<<<<< فاضيه
المهم ماعلينا
شوفي حبيبتي القهوه نوعين :
بريه - هرريه
وطبعاً البريه افضل واغلى لانها تصير خفيفه شوي على المعده الهررية ثقيله شوي
المهم لو بتاخذين مثلاً كيلو لا تطحنينه كله لا خذينه حب ويكون محموس عنده مو مشكله وتكون حمسته شقرا المهم اذا جيتي بيتك اطحني مقدار اللي يكفيك يومين ثلاث ايام بالكثير ولا تطحنين اكثر من كذا لان طعمه وريحته تروح
المهم يكون عندك بريق القهوه ونسميه عندنا بالسعوديه ( المزل ) تحطين ثلاث ارباعه مويه وتخلينها على النار لين تغلي وتحطين عليه فنجال ونص ( فنجال القهوه السعوديه ) وتخلينا على النار مدة 15 دقيقه مهم جداااااااااااااااااااااااااااااا تجلس على النار 15 دقيقه علشان يطلع طعمها المهم تكونين مجهزه البراد او الزمزميه او الدله اللي بتحطين فيه القهوه وتحطين فيه ملعقه صغيره هيل وملعقه صغيره كوفي ميت وعلى طرف اصابعك زعفران قليل مره يعني لاتكثرين بس علشان ياخذ ريحه ولون الزعفران واذا تبين تحطين نص ملعقه صغيره زنجبيل ونفس الشي عويدي او نسميه مسمار
وبعدين اذا مر على القهوه 15 دقيقه وهي تطبخ نطفي النار ونخليها لين ( تركد ) يعني لين تهدا وبعدين ناخذ المشخل الصغير ونحكه على فتحت الدله او البراد ونصب القهوه بشويش وبسسسسسسس
اتمنى اكون افدتك